Document ID: /roh_data/filtered/swiss_laws_in_ROH.jsonl.gz/21

170.415

Ordinaziun davart il temp da lavur (OTL)

dals 08-03-2011 (versiun dals 01-01-2023)

sa basond sin l'art. 45 al. 1 da la constituziun chantunala1) e sin l'art. 49 da la lescha davart la relaziun da lavur da las collavuraturas e dals collavuraturs dal chantun Grischun (lescha dal persunal, LP)2)

relaschada da la regenza ils 8 da mars 2011

1. Champ d'applicaziun, cumpetenza e princips

Champ d'applicaziun

Art.  1 1 Questa ordinaziun regla il temp da lavur da las collavuraturas e dals collavuraturs chantunals tenor l'artitgel 3 alinea 1 da la lescha davart la relaziun da lavur da las collavuraturas e dals collavuraturs dal chantun Grischun (lescha dal persunal, LP)3).

Instanzas cumpetentas

Art.  2 1 Las instanzas cumpetentas èn ils posts da servetsch, la chanzlia chantunala, ils secretariats dals departaments e la controlla da finanzas.

2 Las   instanzas   cumpetentas   fixeschan   las   furmas   da   temp   da   lavur   tenor   ils artitgels 15 ss. ed ils plans da temp da lavur tenor l'agiunta.

3 Suenter avair tadlà l'uffizi da persunal pon las instanzas cumpetentas divergiar – en cas singuls – da las disposiziuns da questa ordinaziun e da l'agiunta, sche interess dal manaschi surordinads pretendan quai. Ils posts da servetsch ed ils secretariats dals departaments dovran il consentiment dal departament per quest intent.

1) DG 110.100 2) DG 170.400 3) DG 170.400 * tabellas da las modificaziuns a la fin dal relasch

1

170.415

Princips

Art.  3 1 Areguard il temp sto la prestaziun da lavur vegnir concepida tenor las pretensiuns da las incumbensas che ston vegnir ademplidas. Ils interess da la clientella externa ed interna han la precedenza envers ils interess dal team, ils interess dal team han la precedenza   envers   ils   interess   da   las   singulas   collavuraturas   e   dals   singuls collavuraturs.

2 Las collavuraturas ed ils collavuraturs n'han nagin dretg sin ina tscherta furma da temp da lavur u sin in tschert plan da temp da lavur.

2. Disposiziuns generalas

Art.  4

Temp da lavur imputabel 1. en general

1 Absenzas pajadas vegnan messas a quint al temp da lavur en la dimensiun dal temp da lavur regular.

2 Per la lavur tenor il plan da lavur vala la suandanta regulaziun: Absenzas pajadas betg planisablas – sco malsogna, accident e congedis curts – vegnan messas a quint al temp da lavur ensemen cun il temp da lavur regular tenor il plan da lavur. Sche talas absenzas duran pli ditg ch'il temp previs en il plan da lavur, vala l'alinea 1.

2. viadis da servetsch *

Art.  5 1 Da princip vala il temp da viadi davent dal lieu da lavur fin al lieu d'acziun ed enavos sco temp da lavur. * 2 Il temp da viadi davent dal lieu da domicil u davent d'in auter lieu fin al lieu d'acziun ed enavos vala sco temp da lavur, sch'el è pli curt. * 3 En cunvegnientscha cun il departament e cun il UP pon vegnir fixadas regulaziuns divergentas, en spezial sch'i vegn lavurà principalmain ordaifer il lieu da lavur u en viadi. *

Visitas tar la media u tar il medi

Art.  6 1 Visitas tar la media u tar il medi e tar la dentista u tar il dentist sco er terapias che vegnan ordinadas d'ina media u d'in medi ston da princip vegnir messas sin il temp liber.

2 En cas excepziunals e suenter esser sa cunvegnì cun la superiura u cun il superiur po il temp duvrà effectivamain, maximalmain dentant 2 uras per di, vegnir mess a quint al temp da lavur sco absenza pajada.

3 Visitas tar la media u tar il medi pervia d'accidents da lavur sco er terapias d'ina durada pli lunga che vegnan ordinadas d'ina media u d'ina medi vegnan messas a quint sco temp da lavur maximalmain en il rom dal temp da lavur regular.

2

170.415

Uras da manaschi

Art.  7 1 Las uras da manaschi resultan ubain dal plan da temp da lavur ch'è vegnì fixà da l'instanza cumpetenta ubain dal temp da lavur fix.

Uras d'avertura e cuntanschibladad per telefon

Art.  8 1 Las uras d'avertura èn da las 08.00 fin las 12.00 e da las 13.30 fin las 17.00. Durant questas uras sto vegnir garantida la cuntanschibladad per telefon.

2 Sch'ils   basegns   da   la   clientella   pretendan   quai,   ston   vegnir   extendidas   las   uras d'avertura. En il cas singul sto la clientella vegnir retschavida er ordaifer las uras d'avertura.

3 Sche la liquidaziun da las incumbensas dal manaschi permetta quai, po l'instanza cumpetenta restrenscher las uras d'avertura e la cuntanschibladad per telefon. Ils posts da servetsch ed ils secretariats dals departaments dovran il consentiment dal departament per quest intent.

Firads

Art.  9 1 Sco firads valan Bumaun, il venderdi sontg, il glindesdi da Pasca, Ascensiun, il glindesdi da Tschuncaisma, il 1. d'avust, il di da Nadal e Son Steffan. Sche quests firads   na   pon   betg   vegnir   retratgs   per   motivs   dal   manaschi,   exista   in   dretg   sin cumpensaziun cun temp liber. Firads che crodan en las vacanzas na vegnan betg mess a quint sco vacanzas.

2 Ils   firads   locals   supplementars   che   vegnan   designads   da   las   vischnancas respectivamain da las fracziuns valan – cun resalva dals interess dal manaschi – per las collavuraturas ed ils collavuraturs che han là lur lieu da lavur. * 3 Per   motivs   dal   manaschi   pon   las   collavuraturas   ed   ils   collavuraturs   vegnir engaschads en auters lieus durant ils firads locals.

4 Sche firads locals crodan en las vacanzas, na pon els betg vegnir retratgs ordavant u pli tard, mabain valan sco vacanzas.

Dis libers da lavur *

Art.  10 1 Dis libers da lavur èn ils 2 da schaner, il di suenter Ascensiun, ils 24 ed ils 31 da december.  Sch'els  crodan  en  las  vacanzas,  na  vegnan  els  betg  mess  a  quint  sco vacanzas.

2 Ils 2 da schaner, l'avantmezdi dals 24 da december ed ils 31 da december vegnan mess a quint als 5 dis libers tenor l'artitgel 49 alinea 1 LP4). Sch'els crodan sin in di liber,   fixescha   l'uffizi   da   persunal   la   cumpensaziun   suenter   avair   consultà   il departament da finanzas e vischnancas.

3 Ils ulteriurs 2,5 dis vegnan quintads tar las vacanzas tenor l'artitgel 49 alinea 1 LP5).

4) DG 170.400 5) DG 170.400

3

170.415

Art.  11 *

…

Pausa da mezdi, pausas da lavur

Art.  12 1 La   pausa   da   mezdi   importa   almain   30   minutas.   Per   motivs   dal   manaschi   po l'instanza cumpetenta permetter u ordinar en cas excepziunals ina pausa da mezdi pli curta.

2 La   pausa   da   lavur   che   po   vegnir   messa   a   quint   sco   temp   da   lavur   importa maximalmain 15 minutas per mintga mez di da lavur.

Uras supplementaras

Art.  13 1 Sco uras supplementaras valan mo las uras da lavur ch'èn vegnidas ordinadas u permessas da l'instanza cumpetenta:

a)

ordaifer las uras da manaschi che valan tenor il plan da temp da lavur fixà en cas d'in temp da lavur per mais;

ordaifer las uras da manaschi fixadas da l'instanza cumpetenta en cas d'in temp da lavur fix.

b)

2 Uras supplementaras ston vegnir cumpensadas cun temp liber da medema durada.

Il   saldo   da   las   uras   supplementaras   sto   vegnir   reducì   ina   giada   per   onn   a maximalmain 25 uras supplementaras.

3 Sch'ina cumpensaziun cun temp liber n'è betg pussaivla, importa l'indemnisaziun finanziala – en cas d'in grad d'occupaziun da 100 pertschient – 1/183 dal salari da basa mensil per mintga ura supplementara, inclusiv la part dal 13avel salari mensil plus in supplement da 25 pertschient.

4 Sche la pussaivladad da cumpensar uras supplementaras cun temp liber na vegn betg tratga a niz, dastgan maximalmain 25 uras supplementaras vegnir transferidas sin   la   proxima   perioda   da   rendaquint.   Eventualas   ulteriuras   uras   supplementaras scrodan senza indemnisaziun.

Registraziun dal temp e da la prestaziun

Art.  14 1 Collavuraturas e collavuraturs ch'èn engaschads durant passa 3 mais ston registrar lur temp da lavur e lur absenzas en moda electronica. Lur prestaziuns ston vegnir registradas cunvegnentamain en coordinaziun cun la contabilitad dals custs e da las prestaziuns. * 2 Betg   registrads   en   il   sistem   na   vegnan   praticums   sco   er   collavuraturas   e collavuraturs cun salaris per ura, cun salaris per di u cun salaris pauschals. Davart excepziuns decida l'instanza cumpetenta.

3 Las   manadras   ed   ils   manaders   dals   posts   da   servetsch,   lur   substitutas   e   lur substituts sco er las secretarias generalas ed ils secretaris generals ston registrar mo las absenzas da mezs u d'entirs dis. Ellas ed els disponan libramain da lur temp da lavur confurm a lur incumbensas. Eventuala lavur supplementara vala sco inclusa en il salari. Las prestaziuns pon vegnir registradas cun pauschalas.

4

170.415

3. Furmas da temp da lavur

3.1. TEMP DA LAVUR PER MAIS

Uras da lavur flexiblas ed uras da bloc

Art.  15 1 Per il temp da lavur per mais valan las suandants uras da lavur flexiblas e las suandantas uras da bloc:

uras da lavur flexiblas:

uras da bloc:

da las 06.00 fin las 08.30

da las 08.30 fin las 11.00

da las 11.00 fin las 14.00

da las 14.00 fin las 16.30

da las 16.30 fin las 20.00

Exceptà da quai è il venderdi suentermezdi. Lura duran las uras da bloc da las 14.00 fin las 16.00 e las uras da lavur flexiblas da las 16.00 fin las 20.00.

2 Durant las uras da bloc ston tut las collavuraturas e tut ils collavuraturs da princip esser preschents u cuntanschibels al lieu da lavur. *

Saldo da las uras da lavur flexiblas

Art.  16 1 Il   saldo   da   las   uras   da   lavur   flexiblas   resulta   tras   il   temp   da   lavur   quotidian imputabel minus il temp da lavur regular.

2 Il saldo da las uras da lavur flexiblas sto da princip vegnir cumpensà durant las uras da lavur flexiblas. Sche la situaziun dal manaschi permetta quai e sche l'instanza cumpetenta dat ses consentiment, po il saldo da las uras da lavur flexiblas vegnir cumpensà cun temp liber d'entirs u da mezs dis. Per mintga onn chalendar dastgan vegnir   retratgs   maximalmain   5   entirs   dis   da   lavur.   Per   motivs   dal   manaschi,   en spezial en cas da grondas variaziuns dal quantum da lavur, po l'instanza cumpetenta ordinar u permetter fin 15 dis da cumpensaziun.

3 Per   il   persunal   ch'è   engaschà   a   temp   cumplain   u   a   temp   parzial   dastga   il transferiment dal saldo sin il proxim mais importar maximalmain +/–50 uras. En cas excepziunals po l'instanza cumpetenta fixar questas valurs a +/–100 uras.

Finiziun da la relaziun da lavur

Art.  17 1 Avant che finir la relaziun da lavur sto vegnir cumpensà il saldo positiv u negativ da las uras da lavur flexiblas.

2 In saldo positiv vegn indemnisà en daners e senza supplements, sch'i n'è betg stà pussaivel da reducir il surpli d'uras fin a l'extrada, saja quai pervia da motivs da la lavur u pervia d'absenzas pli lungas pajadas. In saldo positiv da main che 3 uras scroda senza indemnisaziun.

5

170.415

3 Sch'i resta in saldo negativ da 3 uras u dapli, vegn reducì proporziunalmain il salari u vegn pretendì enavos il salari pajà da memia.

3.2. TEMP DA LAVUR PER ONN

Intent

Art.  18 1 Cun il temp da lavur per onn duai vegnir cuntanschida ina flexibilitad uschè gronda sco pussaivel tar la concepziun dal temp da lavur. Il temp da lavur duai vegnir adattà a variaziuns da la chargia da lavur durant l'onn sco er als differents basegns da las collavuraturas e dals collavuraturs.

Temp da lavur regular per onn, salarisaziun

Art.  19 1 Il temp da lavur regular per onn po vegnir prestà entaifer main che 12 mais. Il temp po vegnir cumpensà en moda coerenta.

2 Il salari vegn pajà en ratas mensilas egualas.

Saldo dal temp

Art.  20 1 Per   il   persunal   ch'è   engaschà   a   temp   cumplain   u   a   temp   parzial   dastga   il transferiment dal saldo dal temp sin il proxim onn importar maximalmain +/–50 uras. En cas excepziunals po l'instanza cumpetenta fixar questas valurs a +/–100 uras.

2 Il saldo dal temp vegn transferì sin il proxim onn la fin da december. En cas da basegn po l'instanza cumpetenta fixar in'autra data per transferir il saldo dal temp.

3 Per la finiziun da la relaziun da lavur vala l'artitgel 17.

Disposiziuns restrenschentas

Art.  21 1 Suenter avair tadlà l'uffizi da persunal pon las instanzas cumpetentas restrenscher las   disposiziuns   davart   il   temp   da   lavur   per   onn,   sche   interess   dal   manaschi surordinads   pretendan   quai.   Ils   posts   da   servetsch   ed   ils   secretariats   dals departaments dovran il consentiment dal departament per quest intent.

3.3. TEMP DA LAVUR FIX

Temp da lavur fix

Art.  22 1 Per   motivs   organisatorics   u   per   auters   motivs   dal   manaschi   po   l'instanza cumpetenta fixar il cumenzament e la fin da la lavur per mintga sectur u en moda individuala.

6

170.415

4. Disposiziuns finalas

Aboliziun dal dretg vertent, entrada en vigur

Art.  23 1 Questa ordinaziun entra en vigur il 1. da matg 2011 e remplazza l'ordinaziun davart il temp da lavur dals 12 da december 20066).

6) CUL 2006, 4867

7

170.415

Tabella da las modificaziuns - tenor conclus

Conclus 08-03-2011 25-09-2012 22-09-2020 22-09-2020 22-09-2020 22-09-2020 22-09-2020 22-09-2020 05-12-2022 05-12-2022

Entrada en vigur 01-05-2011 01-12-2012 01-10-2020 01-10-2020 01-10-2020 01-10-2020 01-10-2020 01-10-2020 01-01-2023 01-01-2023

Element relasch Art. 14 al. 1 Art. 5 Art. 5 al. 1 Art. 5 al. 2 Art. 5 al. 3 Art. 9 al. 2 Art. 15 al. 2 Art. 10 Art. 11

Modificaziun emprima versiun midada midada dal titel midada midada integraziun midada midada midada dal titel aboliziun

Publicaziun en la CUL - - 2020-040 2020-040 2020-040 2020-040 2020-040 2020-040 2022-043 2022-043

8

170.415

Tabella da las modificaziuns - tenor element

Element relasch Art. 5 Art. 5 al. 1 Art. 5 al. 2 Art. 5 al. 3 Art. 9 al. 2 Art. 10 Art. 11 Art. 14 al. 1 Art. 15 al. 2

Conclus 08-03-2011 22-09-2020 22-09-2020 22-09-2020 22-09-2020 22-09-2020 05-12-2022 05-12-2022 25-09-2012 22-09-2020

Entrada en vigur 01-05-2011 01-10-2020 01-10-2020 01-10-2020 01-10-2020 01-10-2020 01-01-2023 01-01-2023 01-12-2012 01-10-2020

Modificaziun emprima versiun midada dal titel midada midada integraziun midada midada dal titel aboliziun midada midada

Publicaziun en la CUL - 2020-040 2020-040 2020-040 2020-040 2020-040 2022-043 2022-043 - 2020-040

9

170.415-A1

Agiunta 1: Plans da temp da lavur

(versiun dals 01-12-2012)

1